**ΣΥΛΛΟΓΟΣ ΣΥΝΤΑΞΙΟΥΧΩΝ**

**ΑΓΡΟΤΙΚΗΣ ΤΡΑΠΕΖΗΣ ΤΗΣ ΕΛΛΑΔΟΣ**

ΑΜΕΡΙΚΗΣ 6 – Τ.Κ. 106 71

ΤΗΛ.: 21036 37 726, 21036 23 583

FAX : 210 36 02 101

mail : silsinate@hotmail.com

Αθήνα, 25.9.2019

**Α Ν Α Κ Ο Ι Ν Ω Σ Η**

***ΠΑΡΑΝΟΜΗ ΚΑΤΑΡΓΗΣΗ ΔΙΚΑΙΩΜΑΤΟΣ***

 ***ΣΤΗ ΛΗΨΗ ΕΠΙΚΟΥΡΗΣΗΣ***

**ΕΝΕΡΓΕΙΕΣ ΣΥΛΛΟΓΟΥ – ΑΓΩΓΕΣ ΣΥΝΑΔΕΛΦΩΝ**

***Συναδέλφισσες, Συνάδελφοι,***

Από το Μάϊο 2014, όταν ο τότε Διοικητής του ΕΤΕΑΕΠ και πρώην συνάδελφος Τάσος Παπανικολάου κατήργησε **παράνομα** το νομοθετικά κατοχυρωμένο δικαίωμα των Συνταξιούχων ΑΤΕ, στη λήψη Επικουρικής Σύνταξης, για όσο χρόνο οι ίδιοι και οι δικαιοδόχοι τους λαμβάνουν Κύρια Σύνταξη, ο Σύλλογος έχει υποβάλει σειρά τεκμηριωμένων Υπομνημάτων τόσο στο Ταμείο αυτό όσο και στο αρμόδιο Υπουργείο Εργασίας, με τα ανώτατα στελέχη των οποίων είχαμε επανειλημμένες συναντήσεις, για την αντιμετώπιση της απαράδεκτης αυτής κατάστασης, την οποία, όμως, **ΟΥΔΕΙΣ θέλησε, μέχρι τώρα, να επιλύσει**.

Πέρα από τις πιο πάνω ενέργειες, ο Σύλλογος, για το θέμα αυτό, έχει απευθυνθεί **και** στη Δικαιοσύνη, με αίτηση ασφαλιστικών μέτρων, προσφυγές στο ΣτΕ και στο Πρωτοδικείο και με δύο αποζημιωτικές αγωγές, οι οποίες, μετά από αναβολή, συζητούνται τον Ιανουάριο 2020.

Στις 3.9.2019, υποβάλλαμε στη νέα πολιτική ηγεσία του Υπουργείου Εργασίας ένα ακόμη Υπόμνημα, το οποίο έχουμε ήδη αναρτήσει από 23.9.2019, στην Ιστοσελίδα του Συλλόγου.

Παράλληλα, επιδιώκουμε συνάντηση με τον αρμόδιο Υφυπουργό Εργασίας, ώστε να δοθεί, επιτέλους, λύση σε ένα θέμα που ταλανίζει **3.000** περίπου Συναδέλφους μας, κάποιους για πολλά χρόνια.

Έχοντας, όμως, διαπιστώσει ότι για τα θέματα που επιλύονται με νομοθετική ρύθμιση, η άρση των δυσμενών συνεπειών τους **ΔΕΝ έχει αναδρομική ισχύ,** δηλαδή, στην προκειμένη περίπτωση, από το μήνα της παράνομης διακοπής του δικαιώματος στη λήψη Επικούρησης, ζητήσαμε από δικηγορικά γραφεία να μας ενημερώσουν εάν μπορούν να αναλάβουν τη διεκδίκηση, με αποζημιωτικές αγωγές, των **αναδρομικών ποσών που οι Συνάδελφοι θα θελήσουν να τα ζητήσουν δικαστικά.**

Προς το παρόν, στην έρευνά μας αυτή, ανταποκρίθηκε θετικά η Δικηγορική Εταιρεία «Λουκάς Αποστολίδης & Συνεργάτες», η οποία αναλαμβάνει να ασκήσει ομαδικές αγωγές των **49** Συνταξιούχων της κατηγορίας αυτής **ή** των κληρονόμων τους, **με τις ακόλουθες προϋποθέσεις :**

1. **Τα έξοδα της αγωγής**, σε πρώτο βαθμό, για σύνταξη, κατάθεση, επίδοση και συζήτηση της αγωγής, με υποβολή υποστηρικτικού Υπομνήματος, ανέρχονται στα **20,00** Ευρώ, ανά ενάγοντα.
2. Σε περίπτωση ευδοκίμησης της αγωγής, **η αμοιβή της Εταιρείας** ανέρχεται στο **2%** επί του καταβληθέντος, σε κάθε ενάγοντα, προ φόρου, ποσού, πλέον Φ.Π.Α.
3. Το ποσό των **20,00** Ευρώ θα κατατίθεται, **ΠΡΙΝ** την αποστολή των αναγκαίων στοιχείων, **απευθείας** στο Λογαριασμό της Εταιρείας **υπ’ αριθ. 5032-060279-834,**

στην **Τράπεζα Πειραιώς**, με «αιτιολογία» το ονοματεπώνυμο του ενάγοντα και την ένδειξη «ΔΙΑΚΟΠΗ ΕΠΙΚ/ΣΗΣ».

Εξάλλου, τα **στοιχεία που απαιτούνται**, για την άσκηση της ομαδικής αυτής αγωγής, είναι τα ακόλουθα :

1. Αντίγραφο της «Εισηγητικής Πρότασης Απονομής Επικούρησης» του ΕΛΕΜ.
2. Ενημερωτικό Σημείωμα – Εκκαθαριστικό Επικουρικής Σύνταξης του τελευταίου 3/μήνου ή πλήρη μήνα **ΠΡΙΝ** τη διακοπή της.
* Αν τα δύο ως άνω στοιχεία δεν υπάρχουν στο αρχείο σας, τα ζητάτε εγγράφως ή ηλεκτρονικά από το ΕΤΕΑΕΠ, Φιλελλήνων 13-15, 10557, Αθήνα.
1. Φωτοτυπία των δύο Όψεων της Αστυνομικής Ταυτότητας του ενάγοντα.
2. Το συνημμένο Ιδιωτικό Συμφωνητικό, πλήρως συμπληρωμένο, με πρωτότυπες υπογραφές, σε τρία [3] αντίτυπα.
3. Τη συνημμένη Εξουσιοδότηση, συμπληρωμένη με τα στοιχεία σας και με **θεώρηση του γνησίου υπογραφής**, του ενάγοντα, από ΚΕΠ ή άλλη Δημόσια Αρχή.
4. Το συνημμένο Ερωτηματολόγιο, με συμπληρωμένα όλα τα πεδία του.
5. Αντίγραφο αποδεικτικού κατάθεσης των 20,00 Ευρώ.

**ΟΛΑ** τα παραπάνω στοιχεία θα αποστέλλονται, το συντομότερο δυνατόν, **Α Π Ε Υ Θ Ε Ι Α Σ** στη διεύθυνση της άνω Δικηγορικής Εταιρείας :

**«ΛΟΥΚΑΣ ΑΠΟΣΤΟΛΙΔΗΣ & ΣΥΝΕΡΓΑΤΕΣ»**

**Ιπποκράτους 18 – 10680 ΑΘΗΝΑ**,

και **όχι στο Σύλλογο**, όπως γίνεται για τις άλλες αποζημιωτικές αγωγές.

**ΠΡΟΣΘΕΤΑ ΣΤΟΙΧΕΙΑ ΚΛΗΡΟΝΟΜΩΝ**

Οι κληρονόμοι των θανόντων δικαιούχων πρέπει να αποστείλουν από τα ως άνω αναγκαία στοιχεία εκείνα με α/α **1** και **2** που αφορούν στο θανόντα καθώς και όλα τα άλλα ως άνω αναγκαία στοιχεία, ξεχωριστά για κάθε ένα κληρονόμο, επιπλέον δε και τα στοιχεία που αναφέρονται στην από 6.2.2019 Ανακοίνωση του Συλλόγου, [παράγραφος **7**], που είναι ανεβασμένη στην Ιστοσελίδα του και αφορούν στους κληρονόμους και τα οποία είναι τα εξής :

1. Ληξιαρχική Πράξη Θανάτου Συνταξιούχου.
2. Πιστοποιητικό Πλησιεστέρων Συγγενών.
3. Πιστοποιητικό περί ΜΗ Δημοσίευσης Διαθήκης (έχει 6μηνη ισχύ).
4. Διαθήκη (όπου υπάρχει).
5. Πράξη Αποδοχής Κληρονομιάς ή Πιστοποιητικό ΜΗ Αποποίησής της.

Διαβεβαιώνουμε, τέλος, τους ενδιαφερόμενους Συναδέλφους μας ότι ο Σύλλογος θα συμπράξει, με κάθε δυνατό μέσο, όπως Γνωμοδότηση Πανεπιστημιακού Καθηγητή, στην ευδοκίμηση των αγωγών τους αυτών.

**ΤΟ Δ.Σ. ΤΟΥ ΣΥΛΛΟΓΟΥ**

**ΣΥΝΗΜΜΕΝΑ :**

1. Το Ιδιωτικό Συμφωνητικό
2. Η εξουσιοδότηση
3. Το Ερωτηματολόγιο